tartuNLP/wikipedia-smugri-20251201 huggingface dataset:
Reettiset Alpit

Reettiset Alpit (, ) on Alppien osa. Se sijaitsee pääosin Sveitsissä Graubündenin kantonissa, mutta ulottuu myös Itävallan, Liechtensteinin ja Italian alueelle. Korkein huippu Piz Bernina, 4 049 metriä, kohoaa Italian ja Sveitsin rajalla. Sveitsin ainoa kansallispuisto "Sveitsin kansallispuisto" on vuoriston itäosassa. Vuoristo on saanut nimensä Reetian eli Raetian alueesta tai sitä asuttaneesta samannimisestä kansasta. Raetia oli Rooman imperiumin provinssina vuodesta 15 eaa. lähtien.
Korkeimmat huiput.
Reettisten Alppien korkeimpia huippuja ovat:
USS Washington (BB-56)

USS Washington (BB-56) oli Yhdysvaltain laivaston North Carolina -luokan taistelulaiva.
Valmistus.
Alus tilattiin Philadelphian laivastontelakalta, missä köli laskettiin 14. kesäkuuta 1938. Alus laskettiin vesille 1. kesäkuuta 1940 kumminaan Virginia Marshall ja otettiin palveluskäyttöön 15. toukokuuta 1941 ensimmäisenä komentajanaan Howard H. J. Benson.
Palvelus.
Alus oli koeajoissa ja koulutuksessa Yhdysvaltain itärannikolla ja Meksikonlahdella, mikä keskeytyi Yhdysvaltain liittyessä toiseen maailmansotaan joulukuussa 1941. Alus määrättiin Atlantin laivaston taistelulaivojen komentajan kontra-amiraali John W. Wilcoxin lippulaivaksi taistelulaivaviirikkö 6:een. Alus liitettiin 26. maaliskuuta 1942 Portlandissa Mainessa TF39:n lippulaivaksi ja se lähti vielä samana päivänä Britteinsaarille.
Alus poistettiin palveluskäytöstä 27. kesäkuuta 1947, minkä jälkeen se määrättiin Atlantin reservilaivastoon. Se poistettiin laivaston rekisteristä 1. kesäkuuta 1960 ja myytiin 24. toukokuuta 1961 romutettavaksi Lipsett Divisionille.
Niko Kukka

Niko Kukka (s. 30. syyskuuta 1987 Helsinki) on suomalainen jalkapalloilija. Hän edustaa Tikkurilan Palloseuraa.
Kukka on Helsingin Jalkapalloklubin kasvatti, mutta ei noussut seurassa reservijoukkue Klubi 04:ää korkeammalle. Kaudeksi 2007 hän siirtyi FC Honkaan, jossa hän pelasi liigaa kaudella 2007, mutta vähän peliajan vuoksi oli myös lainalla Ykkösen Atlantiksessa. Kaudeksi 2008 hän siirtyi AC Ouluun, jota hän oli nostamassa Veikkausliigaan kaudella 2009. Kolmen vuoden jälkeen Kukka siirtyi Myllykosken Palloon kaudeksi 2011.. Kukka pelasi MYPA:ssa kaksi kautta ennen siirtymistään IFK Mariehamniin yksivuotisella sopimuksella.
Kukka on pelannut Suomen poikamaajoukkueissa 30 maaottelua.
Hän on myös vaarallinen erikoistilanteiden antaja.
Leo Paloheimo

Leo Paloheimo (22. tammikuuta 1901 Nurmes – 15. joulukuuta 1976 Helsinki) oli upseeri ja nuortenkirjailija. Tuotanto koostui viidestä nuortenkirjasta, jotka ilmestyivät vuosina 1947–1951.
Teokset.
Lisäksi hän on kirjoittanut radiokuunnelman "Musta risti" (1950) ja näytelmän "Koivikkomäki" (1954).
Morristownin ufohuijaus 2009

Morristownin ufohuijaus 2009 oli kahden amerikkalaisen tekemä ufohuijaus, jossa taivaalle päästettiin viisi heliumpalloa. Niihin oli kiinnitetty kiinalaiset lyhdyt. Tapahtuma raportoitiin tammikuussa 2009 ufona. Huijauksen tekijät, parikymppiset miehet, videoivat ”ufot” ja esimerkiksi ilmapallojen lähettämisen taivaalle Mpuurs Plausin ja Hanoverin rajalla olevasta metsästä.
Monet näkivät valot ja Hanoverin poliisi sai niiden takia seitsemän hätäpuhelua. Lentokenttää varoitettiin esineistä. Tapaus levisi nopeasti paikallisiin ja maanlaajuisin uutisiin. Uutisissa haastateltiin muun muassa lentäjä Paul Hurleytä. Muun muassa amerikkalaisen ufojärjestön MUFON:in mielestä tapaus oli aito. Huijauksen tekijät Joe Rudy ja Chris Russo paljastivat pilansa julkisuuteen aprillipäivänä 2009. Heidän mielestään huijaus näytti, miten helppoa ufohavaintoja on huijata.
Enonvesi (Enonkoski)

Enonvesi on pääosin Enonkoskella sijaitseva, Saimaaseen kuuluva iso järvi Vuoksen päävesistössä Pyyveden ja Haukiveden välillä. Enonveteen laskee Hanhivirrassa Pyyveden kautta pääosa Oriveden ja siten myös Pielisen reitin vesistä. Heinäveden reitin vedet laskevat Kermajärven kautta Enonveden pohjoisinpaan osaan. Ylä-Enonvesi laskee järveen Enonkosken kautta. Enonvesi laskee Tappuvirran sekä nykyisin myös Oravin kanavan ja Haponlahden kanavan kautta samassa tasossa olevaan Haukiveteen.
Enonvesi on sokkeloinen, koska saaria on paljon, ja monet järveen työntyvät niemetkin luovat kapeikkoja. Suurimpia saaria ovat Pyylinsaari (3152 ha), Vaajasalo (1220 ha), Sorsasalo (891 ha) ja Mäntysalo (750 ha). Paikallisesti Enonvedeksi, tai Ala-Enonvedeksi erotuksena Ylä-Enonvedestä, usein kutsutaan vain tässä laajasti käsitetyn Enonveden eteläisintä laajaa selkää Hanhivirrasta länteen. Pohjoisempana olevista kapeiden salmien erottamista ja saaristoisista vesialueista käytetään erillisiä nimityksiä, kuten Kolovesi, Heinävedenselkä ja Joutenvesi.
Vesistösuhteet.
Järvi sijaitsee Vuoksen vesistössä (vesistöaluetunnus 04) Haukiveden–Kallaveden alueen (04.2) Heinäveden–Enonveden alueella (04.22), jonka Heinäveden–Enonveden lähialueeseen (04.221) järvi kuuluu. Järven vedenpinnan korkeus on 75,8 metriä mpy.
Juurusvesi

Juurusvesi on Nilsiän reittiin kuuluva järvi, joka laskee Jännevirran ja Kotkatveden kautta Kallaveteen. Juurusvesi kuuluu Kallaveden kanssa samassa 82 metrin pinnantasossa olevien altaiden muodostamaan Iso-Kallaan.
Juurusveden pinta-ala on 138 km². Juurusvedeltä itään Akonvedelle ulottuvalla, samassa tasossa olevalla järvialueella on pinta-alaa 156,9 km². Saaria järvialueella on 444.
Juurusveden pohjoisosan Puutosvedellä sattui syystalvella 1937 veneonnettomuus, jossa hukkui kahdeksan kotimatkalla ollutta kansakoululaista. Vuonna 1978 sattui Rissalan lentoturma, jossa ilmavoimien lentokone putosi Juurusveteen heti lentoonlähdön jälkeen.
Onkivesi

Onkivesi on Vuoksen vesistön Iisalmen reittiin kuuluva järvi Lapinlahden ja Kuopion kaupunkiin liittyneen entisen Maaningan kunnan alueella Pohjois-Savossa. Sen pinta-ala on 113 km², ja pinnankorkeus 84,7 m merenpinnan yläpuolella. Onkivesi saa vetensä pohjoisesta Nerkoonjärvestä Nerohvirran ja Nerkoon kanavan kautta. Muut järveen laskevat vesistöt ovat pieniä, kuten järven eteläosaan virtaava Naarvanjoki. Onkivedestä vedet laskevat etelässä Viannankosken ja Ahkiolahden kanavan kautta Kallaveden tasossa olevaan Maaninkajärveen.
Onkivesi on pohjois–eteläsuunnassa 28 km pitkä ja 2–8 km leveä, rantaviivaltaan hyvin rikkonainen järvi. Onkivettä pirstovat yli 200 saarta ja lukemattomat niemet ja lahdet, kuten Lapinlahti, Jynkänlahti, Leppälahti ja Onkilahdet. Saarista suurimpia ovat Myhkyrinsaari, Harkonsaari, Ulmansaari, Martikkalansaari ja Viitasaari. Järven osa-alueita ovat eteläiset Niskanselkä ja Karvaselkä, keskiosan varsinainen Onkivedenselkä sekä pohjoiset Paasiselkä ja Nerkoonselkä. Järven itärannalla sijaitsee Lapinlahden kirkonkylä. Järvi on hyvin matala, keskisyvyys on vain 3,17 m ja suurin mitattu syvyys 36,49 m. Kuten todettua, rantaviiva on hyvin mutkikas, ja sillä on pituutta 440 km.
Onkiveden vedenlaatu on yleisen käyttökelpoisuusluokituksen mukaan välttävä, eteläisten Karvaselän ja Niskaselän osalta tyydyttävä. Onkiveden vesi on hyvin ruskeaa ja ravinnepitoisuudeltaan rehevää. Vesistön merkittävin kuormittaja on maatalous.
Cubiculum

Cubiculum (latinan sanasta "cubo" "maata, maata pöydän ääressä, aterioida") tarkoittaa roomalaisen yksityistalon makuuhuonetta. Tilan keskeinen funktio on nukkuminen, mikä merkitys sillä on yhä moderneissakin teksteissä. Myöhäisantiikissa sillä on lisäksi kuvaannollista merkitystä. Tila on yksityisyyttä tarjoava rauhallinen, pimeä ja suljettava tila. Siellä vastaanotettiin ystäviä ja hoidettiin yksityisasioita, ja pääsy sinne oli yleensä kutsusta.
Huone oli tarkoitettu vapaille aikuisille. Palvelijoiden nukkumistiloista sanaa ei käytetty. Usein palvelijat nukkuivat cubiculumin ulkopuolella.
Hampurin sinfoniaorkesteri

Hampurin sinfoniaorkesteri () on vuonna 1957 perustettu saksalainen orkesteri. Se on yksi Hampurin kolmesta suurimmasta orkesterista ja Laeiszhallen nimikko-orkesteri.
Kapellimestareita, joiden kanssa orkesteri on työskennellyt, ovat olleet muiden muassa Charles Mackerras, Christian Thielemann, Peter Ruzicka, Horst Stein, Ralf Weikert ja Sebastian Weigle. Solisteina orkesterin kanssa ovat olleet muiden muassa Christian Tetzlaff, Elisabeth Leonskaja, Andrej Hoteev, Frank Peter Zimmermann, Edita Gruberová, Plácido Domingo ja Grace Bumbry.
Kolima

Kolima on Keski-Suomessa Viitasaarella ja Pihtiputaalla kirkonkylän lähellä sijaitseva järvi. Kolima on Kymijoen vesistön latvaosien suuri järvi, joka on osa Viitasaaren reittiä.
Maantietoa.
Kolima on 30,8 kilometriä pitkä, 8,5 kilometriä leveä, ja sen pinta-ala on 10 108 hehtaaria eli 101,1 neliökilometriä. Järvelle ovat tyypillisiä laajat ja syvät selkävedet, joita rikkovat harvat saaret ja karikot . Siinä on 185 saarta, joiden pinta-ala on 529,4 hehtaaria eli noin noin 5,0 % järven kokonaispinta-alasta. Saarista 52 on alle neliökilometrin ja yli hehtaarin suuruisia, 126 on yli aarin ja loput 7 ovat alle aarin kokoisia.
Järvi on luodattu ja siitä on julkaistu syvyyskartat. Järven tilavuus on 870,87 miljoonaa kuutiometriä eli 0,87087 kuutiokilometriä. Sen keskisyvyys on 8,6 metriä ja suurin syvyys on 66,31 metriä. Järven syvin kohta on Honninniemen edustalla. Järven rantaviivan pituus on 257,2 kilometriä, josta saarten rantaviivan yhteispituus on 87,8 kilometriä. Rannat ovat pääosin kivikkoa ja louhikkoa, mutta myös harjujaksoon liittyviä hiekkarantoja esiintyy. Alueen edustavimilla hiekkarannoilla Lylysaaressa on särkkämuodostumia. Rantojen kasvillisuus on niukkaa.
Luontoarvoja.
Kolima on lievästi ruskeavetinen ja melko runsashumuksinen. Lähes puolet Kolimasta on suojeltu Natura 2000 -ohjelmassa. Suojelualue on kooltaan 47,7 km², josta maa-alueita 3,9 km².. Koliman rannat ovat monimuotoisia. Vallitsevien kivikko- ja louhikkorantojen ohella on myös hiekkarantoja. Alueen kallioperän kivilajikoostumus on vaihteleva. Länsi- ja lounaisosaa hallitsevat happamat syväkivet, mutta pohjoisessa ja idässä on liuskemuodostuma. Maaperä on moreenia. Ranta on lähes luonnontilainen lukuun ottamatta pohjoisosaa, jossa on rehevöitymistä Pihtiputaan taajaman asutusjätevesien takia.
Kolima kuuluu ruokojärviin. Rantojen kasvillisuus on niukkaa, sillä rannat ovat avoimia, louhikkoisia ja kivikkoisia. Koliman saaret muodostavat pieniä ryhmiä laajalla selkävedellä. Saarten metsätyypit ovat vaihtelevia. Moreenisaarten sisäosat ovat lähinnä mustikkatyypin kankaita. Louhikoissa kasvillisuus on hyvin karua. Lylysaaren harjumaastossa metsät ovat puolukka- ja kanervatyypin kankaita. Suppalammet ovat eriasteisesti soistuneita. Lintulajistoa ovat mm. kuikka, kaakkuri, selkälokki, nuoli- ja tuulihaukka. Alueen länsiosaa sivuaa harjujakso. Natura-alueeseen kuuluu myös Pihtiputaan keskustan tuntumassa sijaitseva Putikonlahti. Lahti on vesikasvillisuuden ja vesilinnuston suojelualue.
Vesistösuhteet.
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Koliman alueella (14.47), jonka Koliman lähi-alueeseen (14.472) järvi kuuluu. Järven vedenpinnan korkeus on 111,2 metriä mpy. Järveä ei säännöstellä, mutta laskuojassa on vanha Kärnänkosken voimalaitos . Se saa vetensä sekä pohjoisen Alvajärvestä että koillisen Kolkussa ja laskee etelään Kärnänjärveen, josta edelleen muiden pienten järvien kautta Keiteleeseen.
Kalsiumbromidi

Kalsiumbromidi (CaBr2) on kalsium- ja bromidi-ionien muodostama epäorgaaninen ioniyhdiste. Aineesta käytetään myös nimeä "kalsiumdibromidi". Ainetta käytetään lääketieteessä ja porausnesteenä sekä valokuvaustekniikassa. Kalsiumbromidi esiintyy usein kidevedellisenä heksahydraattina, CaBr2·6H20 (CAS-numero 13477-28-6). Kalsiumdibromidi esiintyy myös dihydraattimuodossa CaBr2·2H20 (CAS-numero 22208-73-7).
Valmistus.
Kalsiumbromidia valmistetaan kalsiumkarbonaatin ja vetybromidin välisellä reaktiolla.
CaCO3 + 2 HBr → CaBr2 + CO2 + H2O
Käyttö.
Kalsiumbromidia on mahdollista käyttää monien muiden bromidien tavoin epilepsian hoidossa. Muita käyttökohteita ovat porausnesteet, kuivausaineet, palamisenestoaineet, valokuvauksessa filmien ja valokuvauspapereiden kehittäminen ja säilöntäaineena elintarvikkeissa.
Myrkyllisyys.
Kalsiumbromidi ärsyttää hengitysteitä ja aiheuttaa hengitettynä yskää. Nieltynä aine aiheuttaa huonovointisuutta ja voi vaurioittaa hermostoa.
Lentua (järvi)

Lentua on karu järvi Sotkamon reitillä Kuhmossa. Se laskee Lentuankoskea etelään Lammasjärven Poroselkään. Lentua saa vetensä pohjoisesta Iivantiirasta, idästä Kalliojoesta sekä kaakosta Isojoesta ja Luulajanjoesta.
Suuri osa Lentuasta kuuluu vuonna 1990 perustettuun, 51 neliökilometrin laajuiseen Lentuan luonnonsuojelualueeseen. Lentua on yksi harvoista säännöstelemättömistä Kainuun suurista järvistä ja pääosin myös rakentamaton. Suuri osa järvialueesta kuuluu rauhoitettuun Ystävyyden puistoon, joka edustaa Kuhmon suurinta säännöstelemätöntä järveä ja sen karuhkoa, erämaisen kaltaista luontoa.
Alue on hyvä vesiretkeilykohde, onhan suojelualueesta yli 70 % vettä. Tervareitti-niminen veneilyreitti alkaa Lentiira-järveltä. Lentuaan laskevat vedet ovat humuspitoisia, mutta järven veden laatu on hyvä. Rannoilla yleisimpiä ovat kivikkoiset moreenirannat, yleisesti on myös kalliorantoja ja silokallioita. Kirjailija Veikko Huovisen kirjaan pohjautuva elokuva "Havukka-ahon ajattelija" on filmattu suurelta osin Lentualla.
Live! (more or less)

Live! (more or less) on brittiläisen Richard Thompsonin kolmas omalla nimellä julkaistu (tupla-)albumi vuodelta 1976. Levyn on julkaissut Island Records. C-kasetin tunnus oli ZCI-9421. Thompsonin lisäksi albumin toisena tuottajana on ollut John Wood.
Kappaleet.
Kappaleet ovat Richard Thompsonin tekemiä, ellei toisin mainita. Kappaleiden numerointi viittaa tässä C-kasettiin. Sekä A- että B-puolen kappaleet 1-5 ovat vuodelta 1973 ja loput vuodelta 1976.
Muojärvi

Muojärvi on järvi Vienan Kemijoen valuma-alueeseen kuuluvan Pistojoen valuma-alueesta muodostuvassa Pistojoen reitissä Kuusamossa. Siihen laskevat Kirpistö ja Kuusamojärvi. Muojärvi puolestaan laskee Joukamojärveen.
Muojärven pituus on 14 km ja pinta-ala noin 55 km², mutta yhdessä Kirpistön kanssa ne muodostavat samassa pinnantasossa olevan 76 neliökilometrin järvialtaan.
Muojärvi on bifurkaatiojärvi. Noin viisi prosenttia sen vesistä virtaa Koutajoen vesistöön kuuluvan Kuusinkijoen vesireittiin.
Kuusamosta johtaa Muojärven itäpäähän Kärpänkylään viitoitettu venereitti. Reitti halkoo Kuusamojärven, Välijärven ja Muojärven. Sossoniemestä viitoitus haarautuu kohti pohjoista. Tämä reitin osa johtaa Muojärven länsiosan kautta Kajavaan ja aina Kirpistöön saakka. Reitti päättyy Heikkilän kylään.
Tees

Tees on Koillis-Englannissa virtaava joki, jonka pituus on lähes 140 kilometriä ja valuma-alue yli 1 830 neliökilometriä. Se saa alkunsa Penniineiltä ja muodostaa yläjuoksullaan useita vesiputouksia, joista kuuluisin on nimeltään High Force. Tämän jälkeen joki mutkittelee kohti itää alavien maiden halki ja ohittaa useita pieniä maalaiskaupunkeja. Pian Darlingtonin jälkeen se kääntyy koilliseen, kiertää Stockton-on-Teesin kaupungin ja laskee lopulta Middlesbrough’n kohdalla Pohjanmereen.
Englantilaisen kansantaruston mukaan Teesjoessa elää Peg Powler -niminen ruma, vanha akka, jolla on vihreä iho, pitkä tukka ja terävät hampaat. Kerrotaan, että hän voi kiskoa varomattoman rannallaolijan nilkoista virtaan ja hukuttaa tämän.
Anna-Liisa (tango)

Anna-Liisa on Toivo Kärjen säveltämä ja
Kerttu Mustosen sanoittama tangolaulu, jonka on alunperin äänittänyt Toivo Kärjen johtama Electro-orkesteri laulusolistinaan Henry Theel 14. marraskuuta 1947. Kappale nimettiin Kärjen tuolloin 10-vuotiaan tyttären (myöhemmin Anna-Liisa Suurpää) mukaan.
Hannah Montana (1. tuotantokausi)

Televisiosarjan Hannah Montana ensimmäinen tuotantokausi nähtiin Disney Channel -kanavalla 24. maaliskuuta 2006 - 30. maaliskuuta 2007 välisenä aikana ja se sisälsi 26 jaksoa. Suomessa sarjaa nähtiin MTV3 -kanavalla lauantai-aamuisin. MTV3 aloitti sarjan esittämisen 6. syyskuuta 2008 ja näytti ensimmäisen tuotantokauden viimeisen jakson 14. maaliskuuta 2009.
Ensimmäinen tuotantokausi kertoo viiden päänäyttelijän elämästä ja Miley Stewartin tilannetta, jossa hän elää kaksoiselämää; Täysin normaalia koulutyttöä nimeltä Miley Stewart ja kuuluisaa pop-laulajaa nimeltä Hannah Montana.
Tuotantokauden soundtrack julkaistiin 24. lokakuuta 2006, ja se kantaa nimeä "Hannah Montana". Tuotantokausi itse julkaistiin DVD:nä neljän levyn settinä 18. marraskuuta 2008 ja siitä vastasi Disney DVD.
Näyttelijöiden valitseminen.
Sarjan viisi päätähteä — Miley Cyrus, Emily Osment, Mitchel Musso, Jason Earles ja Billy Ray Cyrus — esiintyvät kaikki ensimmäisen tuotantokauden jaksoissa.
Toistuva rooleja ovat Shanica Knowles (Amber Addison), Anna Maria Perez de Taglé (Ashley Dewitt), Greg Baker (Francis Corelli), Morgan York (Sarah), Cody Linley (Leslie "Jake" Ryan), Romi Dames (Traci Van Horn), Dolly Parton (Dolly-täti), Vicki Lawrence (Mamaw Ruthie), Frances Callier (Roxy) ja Moises Arias (Rico).
Vierailevia tähtiä ovat Corbin Bleu (Johnny Collins), Paul Vogt (Dontzig), Matt Winston (Fermine), Andre Kinney (Cooper), Lindsey Stodart, Rae'Ven Larrymore Kelly, Daniel Samonas, Alison Brie, Patrick Kerr, Shenika Williams, Cooper Thornton, Rich Pierrelouis, Greg Baker, Ashley Tisdale (Maddie Fitzpatrick), Richard Portnow, Lisa Arch (Liza, valokuvaaja), Gwendoline Yeo ja Selena Gomez (Mikayla).
Muita tämän kauden näyttelijöitä ovat Derek Basco, Kyle Kaplan, Creagen Dow, Jack Taylor, Blake Berris, Frances Bay, Christian Serratos, Ryan Newman, Summer Bishil, Kunal Sharma, Cutter Garcia, Helen Duffy, Jeff Mallare, Betsy Kelso, Noah Cyrus, Gena DeVivo, Destiny Edmond, Jay Brian Winnick, Dollar Tan, Jason Thornton, Gary Pease, Marius Mazmanian ja Alec Leddand.
Soundtrack.
Hannah Montanan julkaisi 24. lokakuuta 2006 Walt Disney Records. Albumin ensimmäiset kahdeksan kappaletta on laulanut hahmo Hannah Montana, jota näyttelee Miley Cyrus. Albumilla on myös neljä kappaletta muilta artisteilta ja toinen ääniraita. Ääniraita oli kahdeksan parhaan myyvän albumin joukossa vuonna 2006 Yhdysvalloissa, jolloin albumia myytiin melkein 2 miljoonaa kappaletta. Albumia on yhteensä myyty 3,2 miljoonaa kappaletta Yhdysvalloissa ja 4 miljoonaa maailmanlaajuisesti. Albumi nousi 1. sijalle Yhdysvaltojen Billboard 200 -listalla. Kahdeksan kappaletta on noussut Billboard Hot 100 -listalle, mukaan lukien kappaleet "The Best of Both Worlds", "Who Said" ja "If We Were a Movie".
Jaksot.
"Pääartikkeli: Luettelo televisiosarjan Hannah Montana jaksoista"
Circle in the Square

Circle in the Square on New Yorkissa Manhattanin 50. kadulla sijaitseva Broadway-teatteri.
Alkuperäisen Circle in the Square -teatterin perustivat Paul Libin, Theodore Mann ja José Quintero vuonna 1951, ja se sijaitsi Greenwich Villagen 5. Sheridan Squarella. Alkuperäisellä Circle in the Squarella ei ollut teatterilisenssiä, mutta Quintero sai hankittua sille kabareelisenssin; tuotantohenkilökunta ja toimettomat näyttelijät palvelivat tarjoilijoina, jos joku vaati saada ruokaa tai juomaa. Vuonna 1960 teatteri muutti Bleecker Streetille Greenwich Villageen. Teatterin ensiesitys Broadwaylla oli "Mourning Becomes Electra", ja se esitettiin 15. marraskuuta 1972.
Teatteri sijaitsee katutason alla. Sen pienehkössä auditoriossa on 650 istumaa. Rakennuksessa toimii myös Circle in the Square -teatterikoulu, joka tarjoaa kaksi kahden vuoden pituista harjoitusohjelmaa sekä näyttelemiselle että musikaaliteatterille.
Määriläiset

Määriläiset ovat länsislaavilainen kansa, joista valtaosa asuu Tšekkiin kuuluvalla Määrin alueella. Vuoden 2011 väestönlaskennan mukaan Tšekissä asui 630 897 määriläistä, kun vielä vuoden 1991 väestönlaskennan mukaan heitä oli 1 363 000. Valtaosa on muuttanut kansallisuudekseen ”tšekki”. Määriläisen kulttuurin keskuksena on pidetty Määrin pääkaupunkia Brnoa.
Historia.
Määriläiset mainitaan kansana ensimmäisen kerran vuonna 822 kirjoitetuissa annaaleissa. Nimensä he saivat Moravajoesta. Yleisempää vielä tuohon aikaan oli kuitenkin viitata Määrin alueen asukkaisiin nimityksellä "sloveenit". Määriläiset yhdistivät Määrin, Böömin, Silesian, Etelä-Puolan ja Pohjois-Unkarin Suur-Määriksi kutsutuksi valtakunnaksi. Valtakunnan uskonnoksi tuli 800-luvulla katolilaisuus. Unkarilaiset tuhosivat Suur-Määrin 900-luvun alussa, ja saksalaiset ajoivat heidät pois. Sen jälkeen aluetta hallitsivat Böömin kuningaskunta ja Habsburgit. Määrissä hallitseva yläluokka puhui saksaa ja kaupunkien asukkaat olivat pääasiassa saksalaisia. Maaseutu oli puolestaan slaavilaisten asuttama.
1800-luvulla syntyi kansallistunteen kasvun myötä ajatus määriläisistä ja tšekeistä yhtenä kansana. Tšekkoslovakian itsenäistyttyä poliitisesti hallitsevaksi luokaksi nousivat tšekit. Määrissä oli edelleen saksalainen yläluokka. Määristä ja Tšekin Sleesiasta tehtiin omat hallinnolliset alueensa. Vuonna 1938 natsi-Saksa miehitti Tšekin ja Slovakia julistautui itsenäiseksi. Määrin alue selvisi toisesta maailmansodasta muuhun Eurooppaan verrattuna vähillä aineellisilla vahingoilla. Kommunistihallinnon aikaan määriläiset eivät kannattaneet yhtä radikaaleja uudistuksia kuin tšekit, vaan olisivat tyytyneet kansallisiin uudistuksiin koko järjestelmän uudistamisen sijasta. 1980-luvun lopulla Määrissä nousi alueen itsehallintoa ja jopa itsenäisyyttä vaativia poliitisia liikkeitä. 1990-luvun puolivälissä Brnossa ja muissa suurissa Määrin kaupungeissa oli massamielenosoituksia, mutta liikehdintä rauhoittui myöhemmin.
Isomünsterinseisoja

Isomünsterinseisoja () on saksalainen koirarotu. Se kuuluu saksalaisiin pitkäkarvaisiin seisoviin lintukoiriin, aivan kuten pienimünsterinseisoja ja pitkäkarvainen saksanseisoja.
Luonne ja käyttäytyminen.
Luonteeltaan isomünsterinseisoja on eloisa olematta hermostunut. Se on helposti ohjattava, älykäs ja sosiaalinen.
Alkuperä.
Tohtori Fitzingerin teorian mukaan pitkäkarvaiset saksalaiset seisojat polveutuvat suuresta silkkikoirasta ("Grosser Seidenhund", latinaksi "canis extrarios major"). Keskiajan valkokirjavista lintu- ja haukkakoirista jalostettiin ylösajavia koiria ja viiriäiskoiria, joista sittemmin 1800-luvulla kehittyivät saksalaiset seisojat. 1800-luvun lopulla aloitettiin pitkäkarvaisten saksalaisten seisojien systemaattinen jalostus.
Vuonna 1909 pitkäkarvaisen saksanseisojan rotumääritelmästä poistettiin musta väritys, minkä jälkeen pitkäkarvaisia mustavalkoisia seisojia alettiin kasvattaa erillään. Kantakirjaan merkittiin jäljellä olleet 83 yksilöä, joista suurin osa löytyi Länsi-Münsteristä ja Ala-Saksista. Nykyisen rodun jalostus alkoi näiden koirien avulla vuonna 1922.
Käyttötarkoitus.
Isomünsterinseisoja on monipuolinen seisova metsästyskoira, ja rotua käytetään pienriistan metsästyksessä seisovana kanakoirana, riistan noutajana sekä haavakkoeläinten jäljittäjänä. Rotu sopii metsästäjälle kanalinnustukseen, kyyhkypassiin, sorsastukseen, pienpetojen pyyntiin ja taitava koira soveltuu myös jänispyyntiin.
Claes-Göran Hederström

Claes-Göran Hederström (20. lokakuuta 1945 Danderyd, Ruotsi – 8. marraskuuta 2022 Norrköping) oli ruotsalainen laulaja. Hän voitti Melodifestivalenin 1968 kappaleella ”Det börjar verka kärlek, banne mej” ja valikoitui näin edustamaan Ruotsia saman vuoden Eurovision laulukilpailussa. Kansainvälisessä kilpailussa Hederström sijoittui viidenneksi. Hederström osallistui uudestaan Melodifestivaleniin vuonna 1973 kappaleella "Historien om en vän" ja sijoittui kilpailussa kahdeksanneksi. Televisiodebyyttinsä Hederström teki Ruotsin televisiossa 1967.
Hederström levytti vuonna 1967 Nina Lizellin kanssa kappaleen "Flickan i fönstret mitt emot".
Humber

Humber on Englannin itärannikolla sijaitseva estuaari, jonka pituus on lähes 60 kilometriä ja valuma-alue noin 24 000 neliökilometriä. Se saa vetensä Trent- ja Ousejoista, jotka laskevat sen perukkaan Faxfleetin kylän lähistöllä. Estuaari on yläjuoksullaan noin 1,5 kilometriä leveä, mutta levenee vähitellen, kunnes laskee Pohjanmereen noin yhdeksän kilometrin levyisenä. Humber virtaa pääosin alavien maiden halki ja sen rannoilla sijaitsee useita merkittäviä satamakaupunkeja, kuten Hull, ja Ison-Britannian suurin kauppasatama Grimsbyn ja Imminghamin satama.
Pohjois-Virmas–Etelä-Virmas

Pohjois-Virmas–Etelä-Virmas eli Virmasvesi (SYKE:n järvinumero 04.255.1.002) on järvi Pieksämäellä Etelä-Savossa. Salmi jakaa järven kahteen osaan, Pohjois- ja Etelä-Virmakseen. Pohjois-Virmas laskee Virmasjokea Längelmäenjärveen. Etelä-Virmas ulottuu hiukan myös Joroisten kunnan puolelle.
Pohjois-Virmas on melko kirkasvetinen ja ruskea, tyypiltään keskihumuksinen ja lievästi rehevä. Etelä-Virmas on ajoittain samea ja hyvinkin ruskea, tyypiltään runsashumuksinen ja rehevä.
Hannah Montana (2. tuotantokausi)

Televisiosarjan Hannah Montana toinen tuotantokausi nähtiin Disney Channel -kanavalla 23. huhtikuuta 2007 - 3. elokuuta 2008 välisenä aikana ja se sisälsi 26 jaksoa. Suomessa sarjaa nähtiin MTV3 -kanavalla lauantai-aamuisin. MTV3 aloitti tuotantokauden esittämisen 21. maaliskuuta 2009 ja näytti toisen tuotantokauden viimeisen jakson 26. joulukuuta 2009.
Toisen tuotantokauden aikana Lillyn ja Mileyn välillä nähdään enemmän riitoja, mutta Miley ja Oliver lähestyvät ystävinä.
Tuotantokauden soundtrack julkaistiin 23. kesäkuuta 2007, ja se kantaa nimeä "".
Näyttelijöiden valitseminen.
Moises Arias nousee toisella tuotantokaudella isompaan rooliin, toistuvien roolien listoille. Larry David esiintyy vierailevana tähtenä jaksossa "Kuhertelua ja kinastelua" yhdessä tyttäriensä kanssa. Davidin tyttäret ovat sarjan suuria faneja. Tämän jälkeen myös Heather Locklear vieraili sarjassa yhdessä lastensa kanssa. Camryn Manheim ja Brooke Shields ovat vierailleet myös sarjassa, koska hidän lapsensa pitävät sarjasta. John D'Aquino ja Madison Pettis sarjasta "Coryn koukerot" vierailevat myös sarjassa. Dwayne "The Rock" Johnson vierailee jaksossa "Paparazzeilua".
Musiikki.
"Pop-prinsessat kilpasilla" sisältää kappaleen "Ready, Set, Don't Go", jonka esittää Billy Ray Cyrus. Kappaleen sanoitukset kertovat hänen tunteistaan, kun Miley muutti Los Angelesiin tähdittääkseen sarjaa "Hannah Montana". Samainen jakso sisältää kappaleen "If Cupid Had a Heart", jonka esittää Julie Griffin. Sarjan soundtrack kantaa nimeä "" josta toinen levy on toisen tuotantokauden soundtrack ja toinen levy on Miley Cyruksen debyyttialbumi. Se julkaistiin 23. kesäkuuta 2007.
Jaksot.
"Pääartikkeli: Luettelo televisiosarjan Hannah Montana jaksoista"
Saukkonen

Saukkonen voi tarkoittaa seuraavia:
MorphOS

MorphOS on osittain kaupallinen käyttöjärjestelmä PowerPC-pohjaisille tietokoneille. Se on sekoitus suljettua ja avointa lähdekoodia ja on API-yhteensopiva Amiga-tietokoneille vuonna 1994 julkaistun AmigaOS 3.1:n kanssa. MorphOS:n tarkoitus on tarjota mahdollisimman nykyaikainen järjestelmä, jossa esikuvan vanhentuneita ominaisuuksia on uudistettu ja puutteita korjattu. MorphOS:n 1-sarjan versiot olivat ilmaisia, mutta 2.0-versiosta lähtien käyttöjärjestelmän pidempiaikainen käyttö on vaatinut maksullisen rekisteröinnin.
MorphOS on saatavilla vain PowerPC-laitearkkitehtuurille, kuten Efika- sekä Pegasos-tietokoneille ja Applen PPC-pohjaisille Mac mini-, eMac- ja Power Mac -tietokoneille. Sen lisäksi MorphOS on ollut saatavilla myös Amiga-tietokoneille, joissa on PowerPC-kiihdytin.
MorphOS:lla on paljon yhteyksiä täysin avoimeen AROS-käyttöjärjestelmään, joka on yksi AmigaOS-perheen kolmesta haarasta. MorphOS käyttää osin AROS-lähdekoodia ja AROS on puolestaan saanut käyttöönsä MorphOS:n kehittäjien tekemiä parannuksia. MorphOS:n työpöytäohjelmisto on julkaistu GNU GPL -lisenssillä kaikkien kehittäjien käyttöön, joskaan yritykset siirtää työpöytä muihin vastaaviin käyttöjärjestelmiin eivät ole edistyneet.
Dead Rising 2

Dead Rising 2 on Capcomin kehittämä ja julkaisema toimintaseikkailupeli. Se julkaistiin vuonna 2010 PlayStation 3:lle, Xbox 360:lle ja Microsoft Windowsille. Pelin tarina sijoittuu viisi vuotta edellisen pelin tapahtumien jälkeen. Tapahtumapaikka on kuvitteellinen Fortune City, jonka esikuvana toimi Las Vegas. Pelissä voi käyttää monenlaisia esineita aseina.
Vastaanotto.
Esineiden yhdistely aseiksi sai kehuja arvosteluissa.
Hannah Montana (3. tuotantokausi)

Televisiosarjan Hannah Montana kolmas tuotantokausi nähtiin Disney Channel -kanavalla 2. marraskuuta 2008 – 14. maaliskuuta 2010 välisenä aikana ja se sisälsi 30 jaksoa. Suomessa tuotantokauden esitys alkoi 4. syyskuuta 2010.
Kolmannen tuotantokauden aikana keskitytään roolihahmojen aikuistumiseen enemmän kuin muiden tuotantokausien aikana. Jaksosta ”What I Don’t Like about You” lähtien Lilly ja Oliver seurustelevat.
Tuotantokauden ääniraita, "Hannah Montana 3", julkaistiin 3. heinäkuuta 2009.
Näyttelijöiden valinta.
Tuotantokaudella esiintyy samat päätähdet kuin edellistenkin tuotantokausien aikana. Hayley Chase, Romi Dames, David Koechner ja Cody Linley näkyvät kaikki ainakin yhdessä jaksossa samaisissa rooleissaan kuin ennenkin: Joannie, Traci Van Horn, Earl-setä ja Jake Ryan. Viime tuotantokauden aikana usein nähty Mikayla (Selena Gomez) ei esiinny kolmannella toutantokaudella lainkaan.
Musiikki.
Elokuvan alkumusiikista ”The Best of Both Worlds” tehtiin uusi teos vuoden 2009 elokuvaan '. Tätä samaista teosta käytettiin koko kolmannen tuotantokauden ajan alkumusiikkina jaksoille. Vuoden 2009 versio on hiukan pidempi kuin alkuperäisversio. Tämä vuoden 2009 uudelleenteos ei löydy sarjan soundtrackilta "Hannah Montana 3", vaan elokuvan ääniraidalta '.
Jaksot.
"Pääartikkeli: Luettelo televisiosarjan Hannah Montana jaksoista"
Petri Salin

Petri Salin (s. 1965) on helsinkiläinen kirjailija, joka on julkaissut novelleja ja artikkeleita eri fanzineissa kuten Portti, Usvazine, Finnzine ja Enhörningen sekä antologioissa kuten "Murhan sävel", "Tuhansien zombien maa", "Fantastinen Espoo" ja "Sherlock Holmes Suomessa". Häneltä on ilmestynyt kolme kirjaa: novellikokoelman "Jäätynyt Kokytos" (Turbator 2009), pienoisromaanin "Toinen nainen" (Turbator 2009) ja novellikokoelman "Kolmaskymmenes kolmas simpanssi" (Turbator 2010). Proosan lisäksi Salin on kirjoittanut kuunnelmia ja näytelmiä, joita on käännetty useille kielille, sekä lauluntekstejä rock-yhtyeessä Maan hiljaiset.
Länsi-Suomen opisto

Länsi-Suomen opisto on Huittisten Loiman kylässä toimiva Suomen vanhin suomenkielinen kansanopisto. Se on perustettu vuonna 1892. Opisto on uskonnollisesti ja poliittisesti sitoutumaton oppilaitos. 
Länsi-Suomen opiston tehtävänä on ohjata ja tukea opiskelijaa elinikäisen oppimisen periaatteiden mukaisesti henkilökohtaisten, sivistyksellisten ja opinnollisten tavoitteiden saavuttamisessa. Lisäksi opisto edistää yhteisöllisyyttä ja koulutuksen kansainvälisyyttä.
Opiston kulttuurihistorialliset tilat sekä "Juhlasali" ovat lukuisten kokousten, seminaarien ja juhlien pitopaikkana. Samoin jokirannassa sijaitseva Takkahuone on suosittu paikka tilaisuuksien pitoon. Syksyllä 2010 Takkahuoneelle valmistui ulkoilmanäyttämö katsomoineen. Opiston asuntolat ovat joko uudehkoja tai vastikään kauttaaltaan peruskorjattuja. Yli 90 % Länsi-Suomen opiston opiskelijoista asuu opiston asuntoloissa.
Vapaa Sivistystyö.
Opisto on yksi tunnetuimmista ja suurimmista vapaaseen sivistystyöhön keskittyneistä oppilaitoksista Suomessa. Sen koulutuslinjoilla opiskelee vuosittain reilusti yli 1 000 opiskelijaa eri maista. Opiston koulutustarjonta koostuu kieliopinnoista, teatteri- ja taidealan opinnoista, ja valmennuskursseista.
Länsi-Suomen opisto kouluttaa lisäksi maahanmuuttajia ja erityisessä syrjäytymisvaarassa olevia sekä opinnollista kuntoutusta tarvitsevia henkilöitä. Opisto on mukana erilaisissa kansallisissa ja kansainvälisissä hankkeissa, joissa keskitytään koulutuksen kansainvälisyyden vahvistamiseen ja vapaan sivistystyön mukaisten opintojen kehittämiseen. 
Kurssit.
Kielet.
Tällä hetkellä opisto tarjoaa englannin ja suomen kielen kursseja. Kursseja järjestetään sekä syksyisin että keväisin. 
Teatteri- ja tanssi.
Opistossa voi opiskella teatteria englannin kielellä English drama-linjalla sekä paritanssia ja musiikkiteatteria. 
Kielileirit sekä räätälöidyt kieli- ja kulttuurikurssit.
Opisto toteuttaa yhteistyössä ulkomaalaisten yhteistyökumppaneidensa kanssa viikon tai kahden viikon pituisia kielikursseja, joissa yhdistyvät opinnot sekä tutustuminen suomalaiseen kulttuuriin, vapaa-aikaan ja työelämään. 
Historiaa.
Länsi-Suomen opisto perustettiin Huittisiin vuonna 1892 parantamaan maaseudun väestön koulutuksellisia tarpeita ja edistämään suomalaisuus-aatetta. Alkuaikoina opetus oli hyvin käytännönläheistä; opetettiin taitoja, joita perinteisessä maatalousyhteiskunnassa tarvittiin – maataloutta ja kodinhoitoa. 
Sotavuosien aikana opistolla toimi aluksi tykistön koulutuskeskus ja sen jälkeen sotasairaala. Opiston kansainväliset yhteydet saivat alkunsa 1950-luvun lopulta, kun vaihto-oppilastoiminta käynnistyi Ison-Britannian, Länsi-Saksan ja Hollannin välillä. Opisto oli Suomen ensimmäinen kansanopisto, joka aloitti vaihto-oppilastoiminnan. 1960-luvulta alkaen opiston kurssitarjonta monipuolistui ja opiskelijoiden synnyinmaakunta alkoi yhä useammin olla jokin muu kuin Satakunta.
Aiheesta muualla.
Länsi-Suomen opisto
Leijat Helsingin yllä

Leijat Helsingin yllä () on Kjell Westön vuonna 1996 ilmestynyt romaani, joka kertoo suomenruotsalaisen helsinkiläisperheen tarinan 1960-luvulta 1990-luvulle. Kirjan pohjalta tehtiin vuonna 2001 Peter Lindholmin ohjaama samanniminen elokuva.
Nicolai von Bodisco

Nicolai von Bodisco (; 23. syyskuuta 1757 Pietari – 1. marraskuuta 1815 Helsinki) oli Venäjän keisarikunnan laivaston amiraali, joka toimi vuosina 1812–1815 Viaporin linnoituksen sotasataman päällikkönä.
Bodiscon suku oli alkujaan hollantilainen. Hän kävi vuosina 1771–1773 Pietarin merikadettikoulun ja palveli sen jälkeen Venäjän Itämeren-laivastossa. Hän valmistui 1777 midshipmaniksi ja 1780 kapteeniksi, minkä jälkeen hän pääsi kiertämään merillä kontra-amiraali Borisovin ja vara-amiraali Tšitšagovin eskaaderien mukana. Bodisco ylennettiin 1788 kapteeniluutnantiksi ja hän osallistui aikana Suursaaren (1788), Öölannin (1788), Räävelin (1790) ja Viipurinlahden meritaisteluihin (1790). Vuosina 1793–1797 hän oli muun muassa fregatin komentajana eri laivueissa. Saatuaan 1798 ylennyksen 1. luokan kapteeniksi hän erosi sotapalveluksesta, mutta palasi kolme vuotta myöhemmin ja palveli 1801–1806 Räävelin (Tallinnan) sotasatamassa. Hänet ylennettiin 1804 komentajakapteeniksi ja 1808 kontra-amiraaliksi.
Suomen sodan aikana Bodisco teki maaliskuussa 1808 kahdentuhannen miehen voimin maihinnousun Ruotsille kuuluneelle Gotlannin saarelle, jotta Englanti ei pystyisi tekemään siitä laivastonsa tukikohtaa. Bodisco julistautui 25. huhtikuuta 1808 Gotlannin kuvernööriksi, mutta vain kolme viikkoa myöhemmin amiraali Olof Rudolf Cederströmin komentamat ylivoimaiset ruotsalaisjoukot pakottivat hänet vetäytymään saarelta. Palattuaan kotimaahansa Bodisco tuomittiin toukokuussa 1808 sotaoikeudessa, koska hän oli luovuttanut saaren ja joukkojensa aseet ruotsalaisille ilman taistelua. Hän menetti kunniamerkkinsä, hänet alennettiin matruusiksi ja karkotettiin Pohjois-Venäjälle Vologdaan. Keisari Aleksanteri I armahti hänet lokakuussa 1811, jolloin hän sai takaisin asemansa ja kunniamerkkinsä.
Bodisco nimitettiin marraskuussa 1812 Viaporin sotasataman päälliköksi, missä tehtävässä hän oli kolme vuotta myöhemmin tapahtuneeseen kuolemaansa asti. Epävarman tiedon mukaan hän olisi tehnyt itsemurhan ottamalla myrkkyä. Bodisco on haudattu Hietaniemeen Helsingin ortodoksiselle hautausmaalle. Hänen hautakivensä on hautausmaan vanhin nykypäiviin säilynyt muistomerkki.
Lisää leikkilauluja

Lisää leikkilauluja sisältää lastenyhtyeen Fröbelin Palikat lauluja CD:iltä Hippulat vinkumaan ja Zupadibum. Se ilmestyi VHS:lle vuonna 1999 ja DVD:lle vuonna 2007. Mukana on kolme uutta laulua.
"Tekis mieli soittaa" -videolla Timo Nuutinen soittaa sekä kitaraa että bassoa. Konserteissa basso-osuus on jätetty kokonaan pois, koska yhtyeellä ei ole erikseen live-basistia.
Kappaleet.
Kappaleeseen "Peukku tahtoo tanssia" tehtiin tätä videota varten uusi sovitus.
This Is Heavy Metal

This Is Heavy Metal on Lordin musiikkikappale, joka kertoo siitä, mitä heavy metal on Lordin mielestä. Kappale kuultiin ensimmäistä kertaa, kun yhtye esitti sen vuoden 2010 kesäfestarikeikoillaan yllätyksenä. Kappale julkaistiin singlenä 9. elokuuta 2010. Se on ensimmäinen singlejulkaisu "Babez For Breakfast" -albumilta. Single julkaistiin alun perin vain digitaalisena. Myöhemmin siitä painettiin rajoitettu noin 200 kappaleen erä myyntiin Rokkikauppa-nettikauppaan. This Is Heavy Metal on mukana Saw 3D -soundtrackilla.
Mr. Lordi kertoo yhtyeen foorumilla kappaleesta seuraavasti:
Singlen kansikuvaksi Mr. Lordi halusi maalata jotain mikä kiteyttäisi sekä 80-luvun metalin olemuksen ja myös samalla toimisi kunnianosoituksena yhtyeen omille suosikeille tuolta aikakaudelta. Mr. Lordi loi kanteen eräänlaisen "Frankensteinin hirviön" joka on koottu esimerkiksi Twisted Sisterin, Kissin, W.A.S.P.in ja Alice Cooperin palasista.
Kappaleen Kaapelitehtaalla kuvattu musiikkivideo on yhtyeen ensimmäinen, joka on kuvattu kokonaan green screenin edessä. Videon ohjasi Jukka Salo. 
Lähteet.
Maria Jyrkäs, Mr. Lordi: "Lordiary". Tammi, 2022
Antanas Mockus

Aurelijus Rutenis Antanas Mockus Šivickas (s. 25. maaliskuuta 1952 Bogotá) on kolumbialainen matemaatikko, filosofi ja poliitikko.
Mockus on liettualaisten maahanmuuttajien poika. Hän opiskeli matematiikkaa Dijonissa Université de Bourgognessa, sekä filosofiaa Universidad Nacional de Colombiassa. Hän työskenteli tutkijana vuodesta 1975 vuoteen 1993, jolloin jätti asemansa rehtorina ja pyrki Bogotán pormestariksi. Tässä tehtävässä hän toimi kahteen otteeseen 1995–1997 ja 2001–2004. Hän jätti pormestarin aseman ennenaikaisesti vuonna 1997 asettuakseen ehdolle Noemí Sanínin varapresidentiksi seuraavan vuoden vaaleissa.
Mockus muodosti "Visionarios con Antanas" -puolueen vuoden 2006 vaaleihin, mutta se ei saanut yhtään paikkaa. Myös saman vuoden presidentinvaalissa hän jäi neljänneksi.
Syksyllä 2009 Mockus liittyi Partido Verden jäseneksi, joka asetti hänet ehdokkaaksi vuoden 2010 presidentinvaaliin. Viikkoa ennen vaaleja Mockus oli kyselyissä tasan entisen puolustusministeri Juan Manuel Santosin kanssa. Ensimmäisellä vaalikierroksella Mockus sai noin 22 prosenttia äänistä ja pääsi toiselle kierrokselle 47 prosenttia äänistä vieneen Santosin kanssa.
Toisella kierroksella 20. kesäkuuta Mockus sai 27,6 % äänistä, kun hänen kilpailijansa Santos voitti selvin luvuin saaden 69 % äänistä.
Mockusin edustaman puolueen nimi on "Partido verde", sananmukaisesti Vihreä puolue, mutta toisin kuin eurooppalaiset vihreät puolueet, se ei pidä tärkeimpänä asianaan ympäristökysymyksiä vaan politiikan läpinäkyvyyttä.
Afrikan laatta

Afrikan laatta on mannerlaatta, joka kattaa Afrikan mantereen sekä laajat alueet ympäröivien valtamerien pohjaa.
Afrikan laatta erkanee Arabian laatasta, joiden rajamailla sijaitsee loittonemisvyöhykkeille tyypillinen aktiivinen Iso hautavajoama. Erkanemisesta aiheutuu alueella maankuoren siirroksia, vulkaanista toimintaa ja maanjäristyksiä. Arabian laatan erkanemisen takia syntyi Punainenmeri 20–30 miljoonaa vuotta sitten.
Itä-Afrikka on lisäksi irtautumassa muusta Afrikasta, mikä on synnyttänyt Itä-Afrikan hautavajoaman. Miljoonien vuosien kuluessa Itä-Afrikan ja muun Afrikan väliin saattaa syntyä uusi meri, joka sitten taas katoaa laattojen liikkuessa enemmän yhteen. Samalla Afrikan laatan pohjoisosa tunkee päin Eurooppaa, kun laatta liikkuu pohjoiseen päin.
DVD (Kotiteollisuus)

Kotiteollisuus DVD on lappeenrantalaisen yhtyeen, Kotiteollisuuden, DVD-video . DVD:n julkaisijana on Johanna Kustannus ja se ilmestyi 30. marraskuuta 2005. Videolla on Kotiteollisuuden kappaleita live-esiintymisissä sekä musiikkivideoita. Tuotannosta vastaa Raja Production. Koko videon sisällön suunnittelivat Sami Parkkinen ja Jaakko Kilpäinen. Valikkoanimaatiot on puolestaan tehnyt Jussi Santaniemi ja videon on koostanut Ismo Lampi. Tuotantopäällikkönä toimi Juha Virekoski.
Sisältö.
Musiikkivideot (vuosilta 1998 - 2005).
+ audio-kommentaari videoihin
Liuskamiinanköynnös

Liuskamiinanköynnös eli miinanköynnös ("Ipomoea lobata") on ruohovartinen köynnöskasvi. Se kasvaa luonnonvaraisena Keski- ja Etelä-Amerikassa, mutta sitä kasvatetaan koristekasvina eri puolilla maailmaa. Luontaisilla kasvupaikoillaan se on monivuotinen, mutta koristekasvina yksivuotinen.
Miinanköynnös kasvaa Suomessa 120–180 cm pitkäksi, etelämpänä jopa viisimetriseksi. Sen kukat kasvavat rivissä pitkän kukkavarren yhdellä puolella. Ne ovat nuorena punaiset, mutta muuttuvat vanhemmiten asteittain kermanvärisiksi.
Oszkár Molnár

Oszkár Molnár (s. 1. kesäkuuta 1956) on unkarilainen poliitikko. Hän oli aiemmin pienen Edelényn pormestari. Hänet valittiin parlamentiin vuoden 2010 vaaleissa ainoana riippumattomana ehdokkaana.
Molnár vaikutti 1980-luvulta SZDSZ:ssa, kunnes vaihtoi vuonna 1993 Fidesziin. 
Hänet erotettiin Fideszin listalta romaneihin ja juutalaiseen suurpääomaan liittyvien kiistanalaisten kommenttien vuoksi. Vuoden 2010 vaalien toiselle kierroksella hän sai Jobbikin tuen. Jobbikin kanssa hän jakaa käsityksen Euroopan unionista ja romaneista, mutta vastustaa tavoitteita neuvotella rajat naapurimaiden kanssa uudelleen.
Pentti Koivikko

Pentti Ilmari Koivikko (1. joulukuuta 1944 Kurikka – 12. joulukuuta 2021 Naantali) oli naantalilainen taidemaalari, -piirtäjä ja -graafikko. 
Hän on opiskeli Turun piirustuskoulussa vuosina 1965–1967 Hän debytoi taiteilijana Kokemäellä vuonna 1972 ja toimi Turun Sanomien taiteilijana vuosina 1973–1976. Koivikolla oli neljännesvuosisadan aikana yli 50 yksityisnäyttelyä, Suomen lisäksi Ruotsissa, Espanjassa, Japanissa, Alankomaissa, Venäjällä ja Saksassa. Uransa loppuaikoina hän tuotti öljyvärimaalausten lisäksi yhä enemmän serigrafioita.
Bố Trạch

Bố Trạch () on Vietnamin entinen piirikunta. Se sijaitsi Quảng Bìnhin maakunnassa Bắc Trung Bộn alueella. Piirikunnan hallinnollinen keskus oli Hoàn Lãon kaupunki. Piirikunnan pinta-ala oli 2 123 neliökilometriä ja asukasluku 171 921 (vuonna 2003). Sen väestötiheys on siten 85 asukasta neliökilometrillä.
Piirikunta lakkautettiin, kun vuoden 2025 hallinnollisessa uudistuksessa Quảng Bình liitettiin Quảng Trịn maakuntaan ja maakunnan aluehallinto järjesteltiin uudelleen.
FromSoftware

FromSoftware on japanilainen videopelien kehittäjä ja julkaisija, joka perustettiin 1. marraskuuta 1986.
Pelitalon epävirallisesti "Souls"-nimellä tunnettu pelisarja on menestynyt myyden yli 27 miljoonaa kappaletta toukokuuhun 2020 mennessä. Pelitalon yksinoikeudella PlayStation 4:lle julkaistu "Bloodborne" on menestynyt paremmin kuin Sony ennakkoon odotti.
Yhtiön kehittämä "" voitti Game of the Year -palkinnon The Game Awards -palkintogaalassa vuonna 2019.
Infinitismi

Infinitismi on tietoteoreettinen uskomusten oikeutusteoria. Sen mukaan tieto voi saada oikeutuksensa äärettömän ja ei-kehämäisen oikeuttamisen ketjun kautta.
Perinteisemmissä oikeutusteorioissa, kuten fundamentalismissa ja koherentismissa, on katsottu, ettei ääretön regressio voi tarjota pätevää oikeutusta tiedolle. Näiden näkemysten mukaan jos uskomus "a" saa oikeutuksen uskomukselta "b", "b" oikeutuksen uskomukselta "c", ja niin edelleen, tällöin joko 1) tällaisen oikeuttamisen ketjun tulee päättyä johonkin uskomuksen, joka ei enää tarvitse erillistä oikeutusta (perususkomus); 2) ketjun tulee olla muodoltaan kehämäinen, jolloin oikeutus muodostuu uskomusten keskinäisestä koherenssista eli niiden kokonaisuuden johdonmukaisuudesta; tai 3) uskomuksemme eivät ole lainkaan oikeutettuja (tietoteoreettinen skeptisismi).
Infinitismi on haastanut tämän konsensusnäkemyksen. Infinitismiä on kannattanut muun muassa Peter D. Klein, joka on perustanut näkemyksensä Paul Moserin (1984) ja John Postin (1987) ajatuksiin. Kleinin mukaan oikeuttamisen ketju voi olla ääretön ja ei-kehämäinen. Infinitismi koostuu siis seuraavista kahdesta periaatteesta:
Ensimmäinen suuntautuu erityisesti koherentismia, toinen erityisesti fundamentalismia vastaan. Kleinin mukaan vain infinitismi pystyy noudattamaan kumpaakin periaatetta.
Leimahdus

Leimahdus () on ranskalaisohjaaja Philippe Triboitin televisioelokuva vuodelta 2007. Tosipohjainen elokuva kertoo Pariisissa vuonna 2005 puhjenneista mellakoista siirtolaistaustaisten nuorten ja poliisin välillä. Elokuvan on käsikirjoittanut yhdessä ohjaajan kanssa Marc Herpoux. 
Väkivaltaisuudet käynnistyivät lokakuun lopulla 2005 Pariisin Île-de-Francen alueella sen jälkeen kun Clichy-sous-Bois'ssa siirtolaistaustaiset nuoret kuulivat kahden poliisien takaa-ajaman pojan kuolemasta. Jalkapalloa pelanneet pojat lähtivät pakoon henkilöllisyyspapereita tarkistamaan tulleita poliiseja. Kolme heistä pakeni sähkömuuntajaan ja kaksi heistä, 15-vuotias malilaistaustainen Bouma Traoré ja 17-vuotias tunisialaissukuinen Zyed Benna, saivat muuntajasta tappavan sähköiskun. Kolmas, 17-vuotias turkinkurdilainen Muttin Altun, loukkaantui ja joutui sairaalahoitoon.
Poliisin ja vankilaviranomaisten toimintaa tutkiva valvontavirasto piti Muttin Altunin kuulusteluolosuhteita epäeettisinä lausunnossaan 10.7.2006. Poikien perheiden asianajaja on vaatinut syytettä Ranskan valtiota vastaan poliisin virkavirheestä. Kahta poliisia epäillään hengenvaarassa olevan auttamatta jättämisestä ja muiden hengen tahallisesta vaarantamisesta.
Weston-super-Mare

Weston-super-Mare on pieni paikkakunta Englannin länsirannikolla. Se sijaitsee Bristolin kanaalin etelärannalla noin 30 kilometrin päässä Bristolista. Vuoden 2001 väestönlaskennassa kaupungissa oli 71 758 asukasta.
Alueella on ollut asutusta ainakin rautakaudelta asti. Weston-super-Mare oli kuitenkin pikkukylä, kunnes 1800-luvulla sinne vedettiin rautatie ja rannalle tehtiin kaksi huvilaituria. Silloin siitä tuli suosittu lomakohde. Rautatie toi kaupunkiin vapaapäiväänsä viettäviä työläisperheitä Bristolista, Birminghamista ja kauempaakin. Höyrylaivat toivat matkailijoita kanaalin vastarannalta Walesista. Heitä palveli vuonna 1867 valmistunut Bimbeckin laituri, jossa oli pelihalleja, teehuone, valokuvaamo ja karuselli. Laituri oli tarpeen, koska voimakkaan vuoroveden takia vesi karkaa ajoittain 1,5 kilometrin päähän rantaviivasta. Rannan kävelykatu valmistui vuonna 1880 ja Suuri huvilaituri () vuonna 1904. Se koettiin tärkeäksi liike-elämälle, sillä Bimbeckin laituri oli liian kaukana kylän keskustasta.
Westonin 1900-luvulla avattuihin nähtävyyksiin kuuluvat omalle laiturilleen rakennettu yleisöakvaario SeaQuarium, maailman suurin helikopterimuseo sekä maailman suurin yksityinen Lambretta -skootterimuseo.
Kaupungin nimen lisämääre "super-Mare" on vanhaa latinaa ja tarkoittaa meren rannalla. Sen on otettu käyttöön erottamaan paikka muista Weston-nimisistä paikkakunnista.
Maantiede ja liikenne.
Westonin alue on enimmäkseen tasaista. Siellä on kaksi kukkulaa. 109-metrinen Worlebury Hill kaupungin pohjoisrajalla ja Bleadon Hill, 176 metriä, kaupungin eteläpuolella. Kaupungin pohjoispuolella on Sand point, jossa Severn-joen estuaari yhtyy Bristolin kanaaliin. Kaupungin länsiosassa on Weston Bayn hiekkaranta, jonka edustalta paljastuu laskuveden aikana kurainen savikko. Suurimmillaan vuoroveden vaihtelu Bristolin kanaalissa ja Severnin estuaarissa on 14,5 metriä.
Bristolin ja Exeterin välinen rautatie ulotettiin Weston-super-Mareen vuonna 1841. Sen suunnittelija Isambard Kingdom Brunel asui Westonissa radan rakennusaikana. Ratalinjausta on sen jälkeen muutettu, ja nykyinen asema on vuodelta 1881. Lähin lentokenttä on Bristolin lentoasema. 
Yhdystie Weston-super-Maresta läheisen M5-moottoritien liittymään muutettiin nelikaistaiseksi 1990-luvulla, mikä vähensi liikenneruuhkia alueella.
Akateeminen kysymys

Akateeminen kysymys on vuoden 2010 alussa voimaan tullutta yliopistolakia ja siitä käytyjä keskusteluja ja kamppailuja tarkasteleva tietokirja. Kirjan on toimittanut Tuukka Tomperi ja kustantanut Vastapaino vuonna 2009.
Kirjan sisällys.
Tuukka Tomperi: Akateemisia kysymyksiä esipuheen muodossa
I Tunnelmakuvia
II Kokemuksia, polkuja ja sattumia
III Vanha ja uusi yliopisto
IV Laki lähikuvassa
V Lopuksi: niin se käy
Petri Koikkalainen: Yliopistouudistus poliittisen tahdon ilmentymänä
Ozeaneum

Ozeaneum on meritieteellinen museo Saksan Stralsundissa. Museo avattiin vuonna 2008, ja se on osa Saksan meritieteellistä museota. Siinä on viisi näyttelyaluetta ja useita akvaarioalueita, joista suurimpaan mahtuu 2,6 miljoonaa litraa vettä. Ozeaneumissa yhdistyy perinteinen museo sekä akvaariot, joissa esitellään lähimerien, kuten Itämeren ja Pohjanmeren, elämää. Vuonna 2009 Ozeaneumissa vieraili 1,2 miljoonaa ihmistä, ja se olikin Saksan kolmanneksi suosituin museokohde. Vuonna 2010 Ozeaneum valittiin vuoden museoksi European Museum of the Year Award -konferenssissa Tampereen Vapriikissa. 
Vuonna 2018 museo täytti 10 vuotta, jolloin sen koko olemassaolohistorian aikana näyttelyitä oli käynyt katsomassa 6,2 miljoonaa ihmistä.